জীবে দয়া একটি মহৎ গুণ। জীবে দয়ার ব্যাপারে বিভিন্ন ধর্মে গ্রন্থে এবং বিভিন্ন মনীষীর উক্তিতে বহু বাণী উচ্চারিত হয়েছে। যেমন ভারতের বীর সন্যাসী স্বামী বিবেকানন্দ স্বীয় রচিত ‘সখার প্রতি’ কবিতার অন্তিম দুটি চরণে বলেন-“বহুরূপে সম্মুখে তোমার ছাড়ি কোথা খুঁজিছ ঈশ্বর?/জীবে প্রেম করে যেই জন, সেই জন সেবিছে ঈশ্বর।” অর্থাৎ তিনি বলতে চাচ্ছেন-তুমি কোথায় ঈশ্বরকে খুঁজে বেড়াচ্ছ, তোমার আশে পাশে অনেক জীব আছে তাদের সেবা করলেই ঈশ্বরকে পাওয়া যাবে। তিনি আরো বলেন-“যতক্ষণ পর্যন্ত আমার দেশের একটি কুকুরও ক্ষুধার্ত, আমার সমগ্র ধর্মকে একে খাওয়াতে হবে এবং এর সেবা করতে হবে, তা না করে অন্য যাই করা হোক না কেন তার সবই অধার্মিক।”